**GEREFORMEERDE KERK WAPADRANT**

**SONDAG 30 JULIE 2017 (NAGMAAL)**

**TEKSGEDEELTE: Psalm 92**

**TEKSVERS: Psalm 92:6**

**TEMA: *GROOTS, ONDEURGRONDELIK, MAAR MY HERE!***

**Lees Psalm 92:1-16 (1983 Afrikaanse Vertaling)**

Ons fokus vandag in besonder op vers 6 van hierdie psalm:

Groots is alles wat U doen, Here, ondeurgrondelik u gedagtes.

**Inleiding**

Hoe dink jy oor God?

Watse beeld het jy van Hom in jou gedagtes?

Hoe – en Wie – is Hy vir jou?

Dit is natuurlik belangrik hoe ons oor God dink, want ons gedagtes oor God bepaal immers ons hele lewe voor Hom. Dit bepaal hoe ons elkeen se verhouding met God lyk.

En nou weet ons mos ook hoe die kop van die mens werk – veral die mens van die 21ste eeu: ons is geweldig sterk ingestel daarop om te wil weet en uitmekaar te wil haal.

Dit wat ons in ons laboratoriums met plante en diere en grondstowwe doen, wil ons ook met God en sy Woord doen. En soos wat ons met die plante en diere en grondstowwe werk, so wil ons ook met Hom en sy Woord werk. Ons wil die vrae vra en ons wil die antwoorde self soek. Ons wil teorieë vorm en ons wil dit dan empiries gaan toets: en kyk of dit werk.

En as ons dan nie antwoorde kry op die vrae wat ons opgestel het nie, wil ons self verklaar hoekom dit nie bymekaar uitkom nie. Net soos ons in ons laboratoriums en ander wetenskaplike werk doen!

Natuurlik is ons nie almal so nie!

Natuurlik het ons nie almal hierdie manier om met die Here en sy Woord om te gaan nie.

Maar: omdat ons leef in ‘n tyd waar die mensdom om ons al meer op hierdie manier te werk gaan, is dit belangrik vir ons geloof dat ons weer bewus word van die invloede in die wêreld om ons. Ons moet wakker genoeg wees om te weet dat die manier waarop die wêreld dink en optree, ons ook maklik sleg kan beïnvloed.

Wanneer dit gaan oor die Here - hoe en Wie Hy is – is dit van groot belang om te besef: jy begin nie by die vrae wat jy het en waarop jy ‘n antwoord wil hê nie. Nee, jy begin by dit wat Hy jou leer oor Homself.

Ons opdrag is om in kinderlike eenvoud te gaan sit en te luister na dit wat die Here self aan ons sê – in sy Woord en op ander maniere. Dit wat ons hieruit leer, moet ons dan eers ernstig en biddend oordink. Ons moet ons laat lei deur dit wat die Here self aan ons bekendmaak en in ons werk.

Want bo alles gaan dit oor ‘n verhouding wat ons met Hom het.

Wat God wil hê is ‘n innige, diep liefdesverhouding met Hom. Dis waaroor alles gaan. Dis waarvoor Hy ons elkeen gemaak het.

**1. Die Here se optrede is anders as ons s’n**

Een van die gedeeltes in die Here se Woord wat baie duidelik iets leer oor hoe die Here is, is ons teksgedeelte: Ps. 92:6.

Hierin leer ons dat die Here se optrede en antwoorde beduidend anders is as dié van ons as mense. En dit is ‘n belangrike sleutel vir ons gedagtes oor die Here. Vers 6 sê:

Groots is alles wat U doen, Here...

Die Hebreeuse woord vir *groots* het ‘n wye betekenis. Dit dui nie maar net op iets wat **letterlik groot en omvangryk** is nie. Dit sê ook dat dit wat die Here doen spreek van **geweldige krag en vermoë**.

Hy kan dus nie alleen dinge doen wat so groot is dat ons dit nie alles kan raaksien nie (soos om bv. te sorg daarvoor dat elke hemelliggaam sy eie plek het en op ‘n vasgestelde baan beweeg teen ‘n vasgestelde spoed), maar wat Hy doen is ook onbeskryflik kragtig. Dit slaan ‘n mens se asem weg telkens wanneer jy dit sien.

Dink maar net hoe die Israeliete se asem moes weggeslaan het toe hulle by die Rooisee gestaan het en gesien het hoedat die water voor hulle oopkloof sodat hulle op die droë grond kon deurtrek! Dis asof ‘n mens jou kan voorstel dat die meeste van hulle eenvoudig oopmond na die gebeure gestaan en staar het! Wat die Here doen is onbeskryflik groots...

Maar daar is nog ‘n aspek: en dit is dat die werke van die Here nie net in omvang nie, maar juis ook in kwaliteit onbeskryflik groots is:

* Niks wat die Here doen het foute nie.
* Niks wat Hy doen moet weer oorgedoen word nie.
* Daar is nooit by Hom ‘n plan B nodig nie – omdat sy plan A nie gewerk het nie.
* Niks wat Hy doen gaan maar net verby sonder enige effek nie.
* Alles wat Hy doen pas perfek in by die volmaakte wil waarmee Hy die hemel en aarde regeer.
* Niks wat Hy doen veroorsaak skade wat later herstel moet word nie.
* Niks wat Hy doen is anders as wat Hy in sy Persoon is nie: en Hy is perfek en volmaak – soos wat niemand van ons dit eens kan indink nie.

Ja, só onbeskryflik is alles wat die Here doen. Dit is groots. Soos niemand hom dit al ooit kon nadoen nie. En soos niemand Hom dit ooit in die toekoms sal kan nadoen nie.

Net Hy alleen kan hierdie dinge so doen. Want net Hy alleen is God.

Dit is juis hoekom die digter van Ps. 92 met soveel vertroue kan vooruitkyk na die dag wat die Here sy vyande verslaan. Want Hy besef dat niemand voor Hom kan staande bly wanneer Hy hulle tref met die volheid van sy vermoë nie.

**2. Die Here se gedagtes is anders as ons s’n**

Maar net soos dit met die dade van die Here is, so is dit ook met sy gedagtes.

...ondeurgrondelik (is) u gedagtes...

sê ons teksvers. Letterlik staan daar in die Hebreeus:

...U gedagtes (is) geweldig diep...

En so is dit inderdaad:

Wie van ons sal die gedagtes van die Here kan peil?

Wie sal met Hom kan redeneer en aan Hom kan probeer voorsê?

Wie sal ooit verstandelik op dieselfde vlak as die Here kan wees?

Onthou jy hoe Job dit probeer het?

* Hoe hy met die Here geworstel het?
* Hoe Hy die Here se optrede in sy lewe probeer bevraagteken het?
* Hoe hy beter as die Here probeer weet het?
* Hoe hy selfs sover wou gaan as om die Here aan te kla oor wat die Here in sy lewe laat gebeur het?

En onthou jy ook wat die uiteinde daarvan was?

* Uiteindelik, toe die Here begin praat en vir Job begin verduidelik het waarmee Hy alles besig was en vanuit watter benadering Hy ook Job se lewe gerig het, moes Job erken dat hy hoegenaamd nie geweet het waarvoor hy hom ingelaat het en waarmee hy hom besig gehou het nie.
* In skaamte moes hy erken dat dit alles veels te hoog vir hom was.
* En dat hy eerder moet stilbly.
* Want hy is in die teenwoordigheid van die allerheiligste God, die almagtige Skepper van hemel en aarde.

Die Here se gedagtes is eenvoudig nie peilbaar vir ‘n klein mensie soos ons almal is nie. Sy gedagtes is geweldig diep. Heeltemal te diep vir ons menslike verstandjies. Wat ons doen en wat ons dink – selfs die gedagtes van die mees geniale mens op aarde – kan nie eens amper opweeg teen die omvang en die heiligheid en die majesteit en die volmaaktheid van die Here se gedagtes nie. Nie eens amper nie!

**3. My reaksie in my verhouding met Hom**

Juis daarom is dit so belangrik dat ons weer goed sal nadink oor die beeld van God wat ons in ons gedagtes het:

* Besef ons nog goed genoeg Wie Hy is en hoe Hy is?
* Besef ons nog goed genoeg dat sy werke en sy gedagtes oneindig ver bo ons s’n uitgaan?
* En gee ons Hom nog die nodige erkenning en respek en eer in ons verhouding met Hom?
* Tree ons nog so voor Hom op dat dit duidelik is ons besef ten volle hoe klein en nietig ons werklik voor Hom is?
* En hoe groot en groots Hy werklik is?

God is ons Vader. Hy het ons lief. Hy noem ons sy kinders. Hy het die vrees en die afstand tussen Hom en ons weggeneem deurdat sy Seun vir ons die straf op ons sonde gedra het.

Maar dit moet nie nou maak dat ons Hom as ‘n gewone Persoon of as ons gelyke beskou nie. Want sy liefde en genade maak nie nou van Hom iemand klein of gewoon nie. Ons mag eenvoudig nie daartoe kom om die Here doodgewoon as nog een van ons gewone vriende te beskou nie. Nog minder mag ons so teenoor Hom optree of na Hom verwys nie.

Vir platvloersheid, oppervlakkigheid en ligsinnigheid mag daar nooit plek wees in ons verhouding met die Here nie. Net die allergrootste eer en respek en verwondering en aanbidding en liefde wat ons na Hom toe terugkaats...

Maar: die grootsheid en verhewenehdi van God beteken nie dat Hy nou daar ver weg, eenkant, onbereikbaar vir ons is nie. Hy sit nie van ‘n afstand af en hou ons dop – om te kyk waar ons oortree sodat Hy ons kan straf nie!

Nee, Hy is hier: in ons, om ons, elke oomblik. Hy is die heeltyd besig om te werk aan hierdie diep, innige, liefdesverhouding met ons- dit waarvoor Hy ons elkeen gemaak het! Hy beskerm en bewaar ons. Hy versorg ons. Kyk net met hoeveel sekerheid juig die digter al klaar in die oorwinning wat hy glo God vir hom sal behaal oor sy vyande!

En dit gee vir my en jou geweldig troos, nie waar nie?

Kyk ‘n bietjie na die wêreld om jou: ons land, die politiek, die ekonomie, die misdaad, die chaos, die onreg. Dit lyk nie goed nie. Dit maak ‘n mens mismoedig, hartseer, moedeloos en bang!

Maar kyk nou ‘n bietjie daarna vanuit hierdie perspektief van Psalm 92: God, wat grootse dinge doen, wie se gedagtes ondeurgrondelik is, is saam met ons hier.

Vanoggend vier ons dit weer met die sakrament van die nagmaal: Hy het ons juis nie alleen gelaat nie, maar in sy almag, majesteit en liefde sy Seun laat kom. Hy het mens geword. Hy is gestraf vir my en jou sondes.

Dit maak alles anders: nie alleen het ons die sekerheid dat die Here ons beskerm en bewaar nie: ons weet ook dat Hy ons geestelik verlos: vry van die sondeskuld wat ons voor Hom het, vry van sinnelose lewe sonder Hom. Wat ‘n heerlike sekerheid!

**Slot**

So: het jy dalk ook al begin om gewoon van God te dink?

Of soos die wêreld begin dink dat jy God verstaan en sal kan indink wat Hy doen en beplan?

Dink jy dalk ook dat Hy daar ver eenkant, onbereikbaar sit en wag vir enige oortreding van jou af?

Gaan lees weer ons teksgedeelte.

Wees dankbaar en word vir ‘n slag weer stil voor die almagtig God van hemel en aarde.

Laat Wie Hy is en wat Hy doen jou van vooraf verstom.

En verlustig jou dan daarin dat hierdie onbeskryflike God jou liefhet.

Dat Hy in ‘n diep persoonlike verhouding met jou wil lewe.

En dat Hy nou reeds vir jou iets laat beleef van die ewige heerlikheid saam met Hom – dit wat niks en niemand van jou af kan wegneem nie!

Amen.